Okresná prokuratúra Nové Zámky 
F. Rákocziho 15, 940 44 Nové Zámky 1 	

Sp. zn. : 2 Pv 412/13/4404	Nové Zámky, 2.6.2014
EEČ : 2-33-73-2014

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátorka Okresnej prokuratúry Nové Zámky
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
V období od 03.04.2013 do 03.06.2013, v prenajatom rodinnom dome na odbernom mieste XXXXX, krátkym spojom na povale domu medzi vedením a domovou inštaláciou za elektromerom neoprávnene odoberal elektrickú energiu, čím takto svojím konaním spôsobil pre poškodenú spoločnosť Západoslovenská distribučná, a.s., Čulenova 6, 816 47 Bratislava, IČO: 36 361 518, škodu neoprávneným odberom elektrickej energie vo výške 752,36 €,

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený

Odôvodnenie:

Poverený príslušník Okresného riaditeľstva Policajného zboru v Nových Zámkoch, Obvodného oddelenia Policajného zboru XXXXX uznesením spisovej značky ČVS: ORP-650/NZ-NZ-2013 zo dňa 03.06.2013 podľa § 199 odsek 1 Trestného poriadku začal trestné stíhanie a uznesením spisovej značky ČVS: ORP-650/NZ-NZ-2013 zo dňa 16.01.2014 podľa § 206 odsek 1 Trestného poriadku vzniesol obvinenie XXXXX  pre prečin krádeže  podľa § 212 odsek 2 písmeno e/ Trestného zákona, ktorého sa dopustil spôsobom uvedeným vo výrokovej časti tohto uznesenia.
V predmetnej veci bol vypočutý obvinený XXXXX a splnomocnený zástupca poškodenej spoločnosti Západoslovenská distribučná, a. s., XXXXX. K veci boli ďalej zabezpečené informácie poškodenej spoločnosti k odbernému miestu číslo XXXXX na adrese XXXXX, spolu s vyčíslením celkovej spôsobenej škody, Protokol o zistení neoprávneného odberu v zmysle zákona o energetike zo dňa 03.06.2013, Výpočet škody spôsobenej neoprávneným odberom elektriny podľa zákona č. 251/2012 Z. z. v znení neskorších predpisov, Detail pre výpočet škody spôsobenej neoprávneným odberom elektriny, Zápisnica o ohliadke miesta činu, fotodokumentácia, Úradný záznam Odboru kriminálnej polície Okresného riaditeľstva Policajného zboru v Nových Zámkoch o zistení neoprávneného odberu elektrickej energie počas vykonanej domovej prehliadky dňa 03.06.2013 v rodinnom dome na adrese Zemné 104, uznesenie Okresného súdu XXXXX spisovej značky 12Tp/35/2013 zo dňa 06.06.2013 o vzatí XXXXX do väzby z dôvodu podľa § 71 odsek 1 písmeno c/ Trestného poriadku v inej trestnej veci, rozsudok Okresného súdu XXXXX spisovej značky 3T/17/2014 zo dňa 10.04.2014, právoplatný dňa 10.04.2014, hodnotenie obvineného XXXXX z Ústavu na výkon väzby a Ústavu na výkon trestu odňatia slobody Nitra (ďalej len „ÚVV a ÚVTOS Nitra“), skrátený výpis ÚVV a ÚVTOS Nitra o väzbe a trestoch XXXXX, správa Ústrednej evidencie väzňov GR ZVJS, správa obce Zemné o povesti XXXXX, odpis registra trestov, výpis z Ústrednej evidencie priestupkov Ministerstva vnútra Slovenskej republiky. Z takto vykonaného dokazovania bolo zistené, že skutok sa stal tak, ako je to uvedené vo výrokovej časti tohto uznesenia, pričom obvinený XXXXX pri výsluchu konanom dňa 05.05.2014 po zákonnom poučení využil svoje právo odoprieť vypovedať.

Takto vykonaným dokazovaním bolo jednoznačne zistené a preukázané, že  obvinený XXXXX v období od 03.04.2013 do 03.06.2013, v prenajatom rodinnom dome na adrese XXXXX, na odbernom mieste č. XXXXX ktoré nemá evidovanú zmluvu o dodávke elektriny, neoprávnene odoberal elektrickú energiu tým spôsobom, že na povale rodinného domu prerušil zvod elektrickej prípojky a v mieste prerušenia neoprávnene napojil predlžovací kábel, z ktorého boli cez sústavu ďalších predlžovacích káblov napájané obytné časti domu, čím odoberal elektrinu z tej časti energetického zariadenia, ktorým prechádza nemeraná elektrina, pričom odoberané množstvo elektriny nebolo registrované žiadnym meracím zariadením, teda si prisvojil cudziu vec tým, že sa jej zmocnil a čin spáchal na veci, ktorej odber podlieha spoplatneniu na základe osobitného predpisu, čím takto svojím konaním spôsobil pre poškodenú spoločnosť Západoslovenská distribučná, a. s., Čulenova 6, 816 47 Bratislava, IČO: 36 361 518, škodu neoprávneným odberom elektrickej energie vo výške 752,36 €.

XXXXX súdu XXXXX spisovej značky 3T/17/2014 zo dňa 10.04.2014, právoplatným dňa 10.04.2014, bol obvinený XXXXX odsúdený pre obzvlášť závažný zločin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 172 odsek 1 písmeno c/, písmeno d/, odsek 2 písmeno c/ Trestného zákona a iné, za čo mu bol uložený úhrnný trest odňatia slobody vo výmere 6 /šesť/ rokov 8 /osem/ mesiacov nepodmienečne so zaradením na výkon trestu odňatia slobody do ústavu na výkon trestu odňatia slobody s minimálnym stupňom stráženia.

Páchateľovi prečinu krádeže podľa § 212 odsek 2 písmeno e/ Trestného zákona možno uložiť trest odňatia slobody až na dva roky. 

Podľa § 215 odsek 2 písmeno a/ Trestného poriadku prokurátor môže zastaviť trestné stíhanie, ak je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.

S poukázaním na skutočnosť, že páchateľovi prečinu krádeže podľa § 212 odsek 2 písmeno e/ Trestného zákona je možné uložiť trest odňatia slobody vo výmere do dvoch rokov a obvinenému bol rozsudkom Okresného súdu XXXXX spisovej značky 3T/17/2014 zo dňa 10.04.2014, právoplatným dňa 10.04.2014, uložený trest odňatia slobody vo výmere 6 /šesť/ rokov 8 /osem/ mesiacov nepodmienečne so zaradením na výkon trestu odňatia slobody do ústavu na výkon trestu odňatia slobody s minimálnym stupňom stráženia, bolo potrebné rozhodnúť tak, ako je uvedené vo výrokovej časti tohto uznesenia. 

Týmto rozhodnutím nie sú dotknuté práva poškodenej spoločnosti Západoslovenská distribučná, a.s. na náhradu škody v občianskom súdnom konaní.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Ak obvinený vyhlási do 3 dní odo dňa doručenia, že na prejednaní veci trvá, bude sa v trestnom stíhaní pokračovať.

JUDr. Lucia Klučková
prokurátorka